Şirin-şirin (Aşıq Hüseyn Bozalqanlı)
Talib oldum bir bağbanın bağına, 
Bağban bəsləyibdir bar şirin-şirin,  
İstəsən ki, mətləbinə çatasan, 
Qul ol, qulluğunda dur şirin-şirin. 

Kamil bağban çəkər bağın cəfasın, 
Gülün iylər, sürər zövq-ü səfasın, 
Bir gözəlin başdan görsən vəfasın, 
İstəsə, canını ver şirin-şirin. 

Canım qurban ala gözüm məstinə, 
Nə durubsan şirin canım qəsdinə, 
Üzüm qoyum o gül üzün üstünə, 
Qarışsın bir birə tər şirin-şirin. 

Hərcayı sözləri Hüseyn eşitməz, 
Haqdan bəla gəlsə, dosta tuş etməz, 
Girsən yar qoynuna yəğin üşütməz, 
Yağsa zimistanda qar şirin-şirin. 
Qoşmalar